b'\n_START_ARTICLE_\nTalentirani gospodin Ripley (1999.)\n_START_SECTION_\nRadnja\n_START_PARAGRAPH_\nTom Ripley je mladi\xc4\x87 koji vodi svakodnevnu bitku sa \xc5\xbeivotom kako bi pre\xc5\xbeivio tijekom 50-ih godina pro\xc5\xa1log stolje\xc4\x87a u New Yorku. Njegovi "talenti" su krivotvorenje, laganje i la\xc5\xbeno predstavljanje. Tijekom rada na jednoj zabavi prilazi mu bogati vlasnik brodogradili\xc5\xa1ta Herbert Greenleaf koji vjeruje da je Ripley poha\xc4\x91ao sveu\xc4\x8dili\xc5\xa1te Princeton s njegovim sinom Dickiejem. Greenleaf unajmljuje Ripleyja da otputuje u Italiju kako bi nagovorio Dickieja da se vrati u SAD; usluga za koju \xc4\x87e Ripleyju platiti tisu\xc4\x87u dolara. Ripley prihva\xc4\x87a premda nikad nije upoznao Dickieja ili poha\xc4\x91ao Princeton._NEWLINE_Nedugo nakon svog dolaska u Italiju, Ripley iscenira "slu\xc4\x8dajan" susret na pla\xc5\xbei s Dickiejem i njegovom djevojkom Marge Sherwood te vrlo brzo potom postane dijelom njihovih \xc5\xbeivota. Tijekom jednog od svojih izlazaka, Dickie i Ripley se sastaju s Dickiejevim prijateljem Freddiejem Milesom kojem se Ripley nikako ne svi\xc4\x91a i koji gleda na njega s prijezirom._NEWLINE_Stvari se uskoro po\xc4\x8dinju mijenjati kada se lokalna djevojka, koja je zatrudnjela s Dickiejevim djetetom, utopi, a sve nakon \xc5\xa1to joj on odbije dati financijsku pomo\xc4\x87. Ubrzo potom Dickieju dosadi njegov novi prijatelj zbog Ripleyjeve konstantne prisutnosti pogotovo nakon otkri\xc4\x87a da je Ripley lagao u vezi njihovih zajedni\xc4\x8dkih dana provedenih na Princetonu. Ripleyjevi vlastiti osje\xc4\x87aji su komplicirani zbog njegove istovremene \xc5\xbeelje da ostane dijelom Dickiejevog lagodnog \xc5\xbeivota i rastu\xc4\x87e seksualne opsesije prema novom prijatelju._NEWLINE_Kako bi umirio Ripleyja, Dickie ga pozove da s njim otputuje na kratak odmor u San Remo. Njih dvojica unajmljuju mali brodi\xc4\x87 i krenu prema otvorenom moru. Dickie u jednom trenutku poludi nakon \xc5\xa1to se Ripley suo\xc4\x8di s njim u vezi njegovog pona\xc5\xa1anja nakon \xc4\x8dega se njih dvojica potuku \xc5\xa1to \xc4\x87e rezultirati Ripleyjevim ubojitim udarcem veslom prema Dickieju u napadu bijesa. Dickie ga napadne i nare\xc4\x91uje Ripleyju da ode s brodi\xc4\x87a, ali ga Ripley zatu\xc4\x8de do smrti s veslom. Kako bi sakrio svoj zlo\xc4\x8din, on potapa brodi\xc4\x87 s Dickiejevim tijelom na njemu te otpliva do obale._NEWLINE_Nakon \xc5\xa1to ga hotelski slu\xc5\xbebenik zamijeni za Dickieja, Ripley iznenada shva\xc4\x87a da mo\xc5\xbee preuzeti njegov identitet. On krivotvori Dickiejev potpis, modificira njegovu putovnicu i zapo\xc4\x8dne \xc5\xbeivjeti na njegovom d\xc5\xbeeparcu. Iskori\xc5\xa1tava njegovu pisa\xc4\x87u ma\xc5\xa1inu kako bi Marge poslao pismo u kojem je "Dickie" ostavlja. Njegova maska ide toliko daleko da se istovremeno prijavljuje u dva hotela - u jednom kao Dickie, a u drugom kao Ripley - te odr\xc5\xbeava komunikaciju izme\xc4\x91u njih dvojice koriste\xc4\x87i usluge hotelskog osoblja na taj na\xc4\x8din ostavljaju\xc4\x87i utisak da je Dickie jo\xc5\xa1 uvijek \xc5\xbeiv._NEWLINE_Ripley unajmljuje skupi apartman u Rimu i provodi usamljeni Bo\xc5\xbei\xc4\x87 kupuju\xc4\x87i skupe poklone za samoga sebe. Freddie dolazi u posjet u stan za koji vjeruje da pripada Dickieju i automatski postane sumnji\xc4\x8dav prema Ripleyju; apartman nije ure\xc4\x91en prema onome \xc5\xa1to Freddie smatra da bi bio Dickiejev stil, a tako\xc4\x91er mu se \xc4\x8dini da se Ripley zapo\xc4\x8deo obla\xc4\x8diti i pona\xc5\xa1ati poput Dickieja. Na izlazu Freddie upoznaje gazdaricu koja Ripleyja nazove "gospodinom Greenleafom". Freddie se vra\xc4\x87a u stan kako bi se konfrontirao s Ripleyjem, ali ga ovaj iz zasjede ubija._NEWLINE_Tijekom sljede\xc4\x87ih nekoliko tjedana Ripleyjeva egzistencija izlo\xc5\xbeena je poput igre "ma\xc4\x8dke i mi\xc5\xa1a" s policijom i Dickiejevim prijateljima. Njegovu situaciju dodatno zakomplicira prisutnost Meredith Louge, bogate nasljednice koju je upoznao prilikom dolaska u Italiju i kojoj se predstavio kao Dickie Greenleaf. Ripley uskoro krivotvori samoubila\xc4\x8dku poruku u Dickiejevo ime i seli se u Veneciju. Ubrzo se Marge, Dickiejev otac i ameri\xc4\x8dki privatni detektiv Alvin MacCarron suo\xc4\x8davaju s Ripleyjem. Marge je izuzetno sumnji\xc4\x8dava prema Ripleyju i krivi ga za Dickiejevu "smrt"; kada mu izrazi svoje sumnje, Ripley se priprema na novo ubojstvo. Me\xc4\x91utim, prekida ih Margein prijatelj Peter Smith-Kingsley koji nenajavljen dolazi u njihov stan._NEWLINE_Detektiv MacCarron uskoro otkriva da je gospodin Greenleaft odlu\xc4\x8dio dati Ripleyju znatan financijski dio Dickiejvog d\xc5\xbeeparca uz \xc5\xbeelju da odre\xc4\x91eni detalji iz pro\xc5\xa1losti njegovog sina - poput nasilnog napada na studenta u Princetonu - ne budu otkriveni talijanskoj policiji._NEWLINE_Ripley se upuju\xc4\x87e na krstarenje sa Smithom-Kingsleyjem, svojim novim ljubavnikom, ali ubrzo otkriva da se na istom brodu nalazi i Meredith. Ripley u tom trenutku shva\xc4\x87a da \xc4\x87e biti nemogu\xc4\x87e odr\xc5\xbeati vezu sa Smithom-Kingsleyjem, jer \xc4\x87e ovaj vrlo brzo shvatiti da se Ripley pretvarao da je Dickie (Smith-Kingsley i Meredith se znaju od ranije i na brodu izmjenjuju par re\xc4\x8denica). Budu\xc4\x87i Meredith putuje sa svojom obitelji koja bi brzo primijetila njezin nestanak, Ripley ju ne mo\xc5\xbee ubiti i na taj na\xc4\x8din rije\xc5\xa1iti svoju novu situaciju. Film zavr\xc5\xa1ava s uplakanim Ripleyjem nakon \xc5\xa1to publika vidi da je zadavio Smitha-Kingsleyja u njihovoj brodskoj kabini.'